钦定古今图书集成/明伦汇编/官常典/第408卷 > 高遵裕
## 钦定古今图书集成/明伦汇编/官常典/第408卷 > 高遵裕

按《宋史》本传：“遵裕，字公绰，忠武军节度使琼之孙也。
以父任累迁供备库副使，镇戎军驻泊都监。夏人寇
大顺城，谅祚中矢遁。会英宗晏驾，遣遵裕告哀，抵宥
州下宫，夏人遣王盥受命，以吉服至，遵裕切责之，遂
易服。既而具食上宫，语及大顺城事，盥曰：‘剽掠辈耳’。
遵裕曰：‘若主寇边，扶伤而遁，斯言非妄邪’？夏人以为”
辱，亟遣人代对，终食不敢发口，辄忿怒曰：“王人蔑视
下国，弊邑虽小，控弦十数万，亦能躬执櫜鞬，与君周
旋。”遵裕瞑目曰：“主上天纵神武，毋肆狂獗，以干诛夷。”
时谅祚觇于屏间，摇手使止。神宗闻而嘉之，擢知保
安军。